**Afrikanske elefanter** (*Loxodonta*) er en slekt med elefanter som utviklet seg i Afrika og har blitt der. Man kjenner til minst fire arter, men to av dem er utdødde. I senere år er det også framsatt påstander om at såkalt *vestafrikansk elefant* også kan regnes som en egen art. Spørsmålet er imidlertid ikke avklart, og African Elephant Specialist Group hevder det trengs ytterligere forskning før en omklassifisering eventuelt kan støttes.

Arten *Loxodonta adaurora* regnes å være den første elefanten i denne slekten, men den er utdødd for lenge siden. Trolig har slekten utviklet seg fra blant annet *Primelephas gomphotheroides*. Ny forskning har dessuten vist at *Mammuthus primigenius* er nærmere beslektet med artene i slekten *Loxodonta* enn tidligere antatt. Mye tyder på at de to nålevende artene afrikansk skogselefant (*Loxodonta cyclotis*) og afrikansk savanneelefant (*Loxodonta africana*) har utviklet seg separat i nærmere 2,5 millioner år. Spørsmålet om afrikansk skogselefant er en egen art eller ikke, er fortsatt heller ikke endelig avklart. Nordafrikansk elefant (*Loxodonta pharaohensis*) er utdødd.

Nålevende afrikanske elefanter er generelt større enn den asiatiske. Størst er den afrikanske savanneelefanten, der hannene gjerne veier omkring 6-7,5 tonn og normalt blir omkring 3-3,5 meter høy på skuldrene. Til sammenligning blir den afrikanske skogselefanten sjelden mer enn 2,5 meter høy (typisk omkring 2-2,2 meter). Den veier også adskillig mindre, og bare sjelden mer enn 5 tonn. Den asiatiske elefanten veier normalt omkring 4,5-5,5 tonn og blir ca. 2,5-3 meter høy.

Den største elefanten som noen gang har blitt registrert var en afrikansk hann som ble skutt i Angola i 1974. Den veide ca. 12 240 kg og målte 400 cm i skulderhøyde. Tjue år tidligere ble det også skutt en hannelefant i Angola som veide ca. 12 tonn. Dette dyret står nå utstilt ved Smithsonian National Museum of Natural History i Washington D.C. USA.

Nålevende og utdødde arter
--------------------------

* *Loxodonta* (afrikanske elefanter)
	+ *Loxodonta adaurora* † (opprinnelig afrikansk elefant)
	+ *Loxodonta africana* (afrikansk savanneelefant)
	+ *Loxodonta cyclotis* (afrikansk skogselefant)
	+ *Loxodonta pharaohensis* † (nordafrikansk elefant)

Referanser
----------

1. ↑  IUCN SSC African Elephant Specialist Group. 2003. Statement on the Taxonomy of Extant Loxodonta.
2. ↑  Blanc, J. 2008. Loxodonta africana. In: IUCN 2011. IUCN Red List of Threatened Species. Version 2011.2. Besøkt 2012-04-22
3. ↑  South African National Parks (Facts and Figures)

Eksterne lenker
---------------

* (en) *Afrikanske elefanter* i Encyclopedia of Life Rediger på Wikidata

* (en) *Afrikanske elefanter* i Global Biodiversity Information Facility Rediger på Wikidata

* (en) *Afrikanske elefanter* i Global Biodiversity Information Facility Rediger på Wikidata

* (en) *Afrikanske elefanter* hos Fossilworks Rediger på Wikidata

* (en) *Afrikanske elefanter* hos ITIS Rediger på Wikidata

* (en) *Afrikanske elefanter* hos NCBI Rediger på Wikidata

* (en) *Kategori:Loxodonta* – bilder, video eller lyd på Wikimedia Commons Rediger på Wikidata

* (en) *Loxodonta* – galleri av bilder, video eller lyd på Wikimedia Commons Rediger på Wikidata

* *Loxodonta* – detaljert informasjon på Wikispecies Rediger på Wikidata
* To afrikanske elefanter – forskning.no